作者:黃人傑
標題:賀新郎
內容:突屼金仙屋。素秋深、長空霽雨，萬山如浴。驚破元戎呼小隊，來看飛泉噴玉。正晚谷，清鏡圓熟。還是紫微初度至，對禪關，自奏長生曲。留杖屨，倚松竹。漢中念遠眉休蹙。問擎天拄地，個事只今誰獨。看領召環回鷁首，笑把江神要束。任碾破，澄波新綠。去了中興臺輔葉，掛貂蟬莫受風埃觸。歸綠野，種瑤簌。